open-index/open-wikipedia-markdown huggingface dataset:
איסור קללת אב ואם

**איסור קללת אב ואם** הוא מצוות לא תעשה מתרי"ג מצוות, האוסרת על כל אדם מישראל לקלל את אביו ואמו. המקלל את אביו ואמו, עובר על איסור זה, בנוסף על האיסור לקלל אדם מישראל, וחייב בעונש סקילה. האיסור והעונש חלים גם על המקלל את אביו ואמו שלא בפניהם ואפילו אחר מיתתם. 

## בתורה
בתורה כתוב:  ואם כן קבעה התורה שיש דין מוות על מקלל אביו ואמו.

## עונש סקילה
עונש מקלל אביו ואמו חמור אף מהמכה בפועל אביו ואמו. מכה אביו ואמו חייב בחנק, "הקל ביותר" מבין ארבע מיתות בית דין, ואילו מקלל אביו ואמו בסקילה, שהוא החמור ביותר.
במכילתא נלמדת חומרת העונש בגזרה שווה:

כלומר לומדים מאיסור אוב וידעוני, שם כתוב במפורש הביטוי "דְּמֵיהֶם בָּם" וגם העונש כתוב במפורש "בָּאֶבֶן יִרְגְּמוּ אֹתָם", בגזרה שווה שבכל מקום בו נאמר דמיו בו, ובפרט במקלל אביו ואמו, הכוונה לעונש סקילה.

אותה גזרה שווה מובאת גם בגמרא במסכת סנהדרין.

## פרטי דינים
### הזכרת השם
בגמרא מובאת מחלוקת לגבי התחייבות אדם מקלל שכזה, אם הוא חייב לקלל בשם המפורש. במחלוקת בין חכמים לרבי מאיר, סוברים חכמים שאם קילל בכינוי (כמו "רחום" או "חנון") ולא בשם השם, הוא פטור ואילו רבי מאיר סובר שחייב. ואולם הרמב"ם מבאר שגם לשיטת רבי מאיר הוא אמנם פטור מסקילה אך חייב מלקות כדין מקלל כל אדם.

החזון איש מסביר שרבי מאיר לא סובר שגם מי שמברך ללא הזכרת השם חייב אלא שהוא סובר שכינויי השם הם בכלל שם.

### הכלולים בגדר החיוב
הגמרא בסנהדרין ממשיכה ומבארת שאף שכתוב "איש", גם נשים בכלל האיסור, ואת זה לומדים מהריבוי בפסוק בויקרא: "כִּי אִישׁ אִישׁ אֲשֶׁר יְקַלֵּל אֶת אָבִיו וְאֶת אִמּוֹ" (היינו מכך שכתוב פעמיים "איש") וכן טומטום ואנדרוגינוס. על כך שאל המהר"ם לובלין שאם כן מדוע צריך לכתוב "איש איש" לרבות נשים, היה אפשר פשוט לא לכתוב "איש" כלל? והסביר שהסיבה שנכתב "איש" היא למעט קטן מעונש זה ואם כבר נכתב "איש" כדי למעט את הקטן, לולא ה"איש" השני הייתי ממעט גם את האישה.

### מקלה אביו ואמו
איסור נוסף הוא מקלה אביו ואמו, והיינו שאינו אומר שהבורא יעשה להם דברים רעים, אלא שהוא מבזה אותם או מכנה אותם בשמות גנאי. כך כתב הרמב"ם: 

## ראו גם
*איסור קללה
* איסור הכאת הורים

## הערות שוליים

קטגוריה:תרי"ג מצוות
קטגוריה:מצוות שבין אדם לחברו
קטגוריה:מצוות לא תעשה
קטגוריה:מצוות הנוהגות בזמן הזה
קטגוריה:משפחה
קטגוריה:קללות ביהדות
קטגוריה:מצוות שבדיבור
קטגוריה:פרשת קדושים
קטגוריה:פרשת משפטים
קטגוריה:חייבי סקילה
קטגוריה:מניין מצוות שמירת הלשון לפי החפץ חיים
פיתון ברונגרסמה

**פיתון ברונגרסמה** (שם מדעי: *Python brongersmai*) הא מין של פיתון גדול החי בדרום-מזרח אסיה. הוא קרוי ע"ש החוקר ההולנדי לאו ברונגרסמה.

הפיתון חי בטבע רק בחצי האי המלאי במלזיה, מזרח סומטרה בטווח המרכזי בין ההרים, באי באנקה, באיים במצר מלאקה ובתאילנד. הוא חי בעיקר בביצות טרופיות והוא מתמחה בשחייה.

אורכו של הפיתון מגיע ל-91–152 ס"מ בזכרים ו-120–180 בנקבות, כשנצפו פריטים באורך 240 ס"מ. צבעם אדום כהה- כתום והכתמים עליהם לבנים. הם יכולים גם להאריך ימים עד ל-20 שנה ויותר.

הנחש ניזון מעכברים, חולדות, עטלפים, דו-חיים, עופות וזוחלים אחרים שהוא מוצא בביצות. הוא חונק את טרפו עד שהוא מת.

## קישורים חיצוניים

## הערות שוליים

קטגוריה:טקסונים שתוארו בידי אוליב גריפית סטול
קטגוריה:פיתוניים
קטגוריה:אינדונזיה: זוחלים
קטגוריה:בעלי חיים שתוארו ב-1938
רן בשביץ

**רן בשביץ** (נולד בשנת 1969) הוא קצין צה"ל במילואים בדרגת תת-אלוף, בתפקידו האחרון שירת כראש להק הציוד במטה חיל האוויר הישראלי.

## ביוגרפיה
בשנת 1987 החל ללמוד תואר ראשון בהנדסת חשמל בטכניון במסגרת העתודה האקדמית. ב-1991 התגייס לחיל האוויר. בהמשך שירותו סיים תואר שני בהנדסת תעשייה וניהול באוניברסיטת בן-גוריון בנגב. שירת כקצין בגף אוויוניקה בבסיס שדה דב, עסק בתחום מערך ההגנה האווירית בחיל, שימש קצין קישור לצבא ארצות הברית ופיקד על טייסת תחזוקה של אגד נ"מ צפון. בשנים 2009 עד 2011 פיקד על יחידת האחזקה האווירית 22, יחידת האחזקה הגדולה והמרכזית בחיל האוויר. בשנים 2011 עד 2013 שימש ראש מחלקת מטוסים בלהק הציוד. בספטמבר 2013 מונה לראש להק הציוד ושירת בתפקיד עד יולי 2017.

בשנת 2018 הקים את קבוצת אירו (ERO Group) למיזמים והנדסה ומשמש כיו"ר החברה, הפועלת מול לקוחות מובילים בשוק הביטחוני והאזרחי בישראל ובעולם. יועץ אסטרטגי להנהלות בכירות של ארגונים.

בשנת 2022 מונה על ידי שר הביטחון להוביל צוות פעולה שהמליץ על הרחבת מדיניות ההכרה בצוללי הקישון שחלו במחלות ממאירות עקב שירותם, כחלק מרפורמת "נפש אחת".

## קישורים חיצוניים

* 
* 

קטגוריה:ראשי להק הציוד
קטגוריה:בוגרי העתודה האקדמית
קטגוריה:בוגרי הטכניון - מכון טכנולוגי לישראל: הנדסת חשמל
קטגוריה:מהנדסי חשמל ישראלים
קטגוריה:תתי-אלופים בחיל האוויר
קטגוריה:ישראלים שנולדו ב-1969
פיתון בורנאו

**פיתון בורנאו** (שם מדעי: *Python breitensteini*) הא מין של פיתון שאיננו ארסי האנדמי לבורנאו. 

זהו פיתון קטן יחסית היכול להגיע לאורך 2.1 מטר אך בדרך כלל אורכו 1.2 מטר. נחשים גדולים יכולים להגיע למשקל 13.2 ק"ג, כשהנקבות גדולות מהזכרים. ראשם רחב ובעל חיישני חום לאורך החוטם. הזנב קצר ומסתיים בקצה חד. דוגמת הצבעים חום עם חלק עליון לבן או צהוב, כשהראש צהוב.

הוא חי רק באי בורנאו שמחולק על ידי אינדונזיה מלזיה וברוניי. הוא מצוי ביערות גשם ובשדות לחים באזורי שפילה. הוא מצוי גם באזורים אנושיים.

הפיתון ניזון רק מטרף קטן ואיננו מסוכן לאדם. טרפו העיקרי הוא מכרסמים שונים וזוחלים אחרים.מצב שימור הנחש הוא ללא חשש.

## קישורים חיצוניים

## הערות שוליים

קטגוריה:בעלי חיים שתוארו ב-1880
קטגוריה:טקסונים שתוארו בידי פרנץ סטיינדכנר
קטגוריה:פיתוניים
קטגוריה:בורנאו: בעלי חיים אנדמיים
קטגוריה:ברוניי: זוחלים
קטגוריה:זוחלים ביערות הגשם של דרום-מזרח אסיה
M71

**M71** (מ-**Messier 71**; נקרא גם **NGC 6838**) הוא צביר כדורי בקבוצת הכוכבים חץ הנמצא במרחק של כ-13,000 שנות אור ממערכת השמש. זהו צביר דליל יחסית וקטן, כך שסיווגו כצביר כדורי לא היה ברור ולפעמים הוא נחשב לצביר פתוח. המתכתיות שלו גבוהה מאוד ביחס לצבירים כדוריים.

## היסטוריה
הצביר התגלה על ידי האסטרונום השווייצרי ז'אן פיליפ דה שסו והופיע ברשימותיו משנת 1746 (יחד עם M35). בשנת 1779 פרסם האסטרונום הגרמני יוהאן אלרט בודה קטלוג של ערפיליות שנצפו על ידי האסטרונום הגרמני יוהאן גוטפריד קלר ובו הופיע הצביר כערפילית מספר 7 ותואר כערפילית חיוורת בתוך החץ. פייר מאשן, עוזרו של שארל מסיה, צפה בצביר ב-28 ביוני 1780 ומסיה עצמו צפה בו ב-4 באוקטובר באותה שנה וצרף אותו לקטלוג מסיה, שם תואר כערפילית עמומה ללא כוכבים כ-4 מעלות מדרום ל-M27. בשנת 1784 צפה האסטרונום ויליאם הרשל ב-M71 וזיהה שזהו צביר כוכבים וציין שצורתו אינה סדורה. ג'ון הרשל צפה בצביר בשנת 1827 וציין שיש בו כוכבים מדרגת בהירות 11 ושלחלק הצפוף שלו יש צורת משולש המצביע צפונה.

בהירות נראיתו של הצביר היא מדרגה 8.2 כך שהוא עמום יחסית. ניתן להבחין בו באמצעות משקפת איכותית או טלסקופ ועל מנת לצפות בכוכבי הצביר, שהבהירים שבהם הם מדרגת בהירות 11, יש צורך בטלסקופ בינוני. למרות עמימותו, קל יחסית לאתרו בשל מיקומו כרבע מעלה מדרום-דרום-מזרח לאמצע הקו המחבר את הכוכבים γ (גמא) בחץ ו-δ (דלתא) בחץ, או מעט יותר ממעלה ממזרח-דרום-מזרח לכוכב ζ (זטא) בחץ. כפי שציין פייר מאשן, כ-4.1 מעלות מצפון-צפון-מזרח לו נמצאת הערפילית הפלנטרית M27 (ערפילית המשקולת).

## מאפייני הצביר
M71 הוא צביר דליל יחסית וסווג בעבר על ידי האסטרונומים רוברט טרמפלר והרלו שפלי, שעסקו בחקר צבירי כוכבים, כצביר פתוח עשיר, דומה לצביר ברווז הבר. בניגוד לצבירים כדוריים רגילים המתכתיות שלו גבוהה ויש בו מעט מאוד כוכבים משתנים - 8 בלבד התגלו בו עד היום. גודלו הזוויתי כפי שמופיע בחשיפה ארוכה הוא כ-7 דקות קשת שממרחק של כ-13,000 שנות אור נותן לו רדיוס של כ-27 שנות אור בלבד. מסתו המוערכת בכ-17,000 מסות שמש נמוכה - פחות מעשירית המסה האופיינית לצבירים כדוריים וצפיפותו נמוכה גם כן - חצי ממסתו (כ-8,500 מסות שמש) מרוכזת ברדיוס של כ-6 שנות אור כשלהשוואה, ב-M70, ברדיוס של 6 שנות אור נכללת מסה של כ-90,000 מסות שמש. הספקטרום של אורו מתאים לקרינת כוכב מסוג ספקטרלי G1.

## קישורים חיצוניים

* M71 בקטלוג מסיה באתר SEDS.
* 

## הערות שוליים

71
71
קטגוריה:קבוצת הכוכבים חץ
פיתון טימור

**פיתון טימור** (שם מדעי: ***Python timoriensis***) הא מין של נחש לא-ארסי מהסוג פיתון החי באיי אינדונזיה. בעבר הם נחשבו לתת-מינים של פיתון מרושת או פיתון הודי.

הפיתון חי באיי סונדה הקטנים שבאינדונזיה, לרבות באיים פלורס, לומביאן וטימור.

פיתון זה מגיע עד לאורך 180 ס"מ אך הגודל משתנה בכל אי והפיתונים הארוכים הם דקים יחסית. עלולים להתבלבל ביניהם לפיתוני מקלוט החיים באותו אזור ודומים להם. 

קשקשי הפיתון הם ירוקים בהירים ולעיתים גם צהובים והלסתות המוארכות צהובות. 

הפיתון פעיל בעיקר בשעות הלילה ומחפש מכרסמים קטנים או עופות אותם הוא יכול לחנוק למוות בעזרת שריריו הגדולים.

## קישורים חיצוניים

קטגוריה:בעלי חיים שתוארו ב-1876
קטגוריה:טקסונים שתוארו בידי וילהלם פטרס
קטגוריה:פיתוניים
קטגוריה:אינדונזיה: זוחלים
מיקו ג'מאל

**מיכאל (מיקו) ג'מאל** (נולד בכ"ד באייר תשל"ט, 21 במאי 1979) הוא קומיקאי חקיין ומדבב ישראלי.
## ביוגרפיה
ג'מאל הוא בוגר קורס דיבוב אצל יפה גבאי.

עד לשנת 2004 הופיע ג'מאל בעיקר באירועים סגורים ברחבי ישראל, שאליהם הוזמן דרך המלצות והפניות אישיות.

את הקריירה הציבורית בתחום הבידור החל ג'מאל בשנת 2004 כמשתתף בתוכנית הרדיו דידי לוקאלי של השדרן דידי הררי. במסגרת התוכנית ביצע חיקויים של כוכבים מעולם הכדורגל בישראל.

בשנת 2005 השתתף ג'מאל בתוכנית הכדורגל "דאבל פס" ששודרה בערוץ 10 בהנחיית מאיר איינשטיין ועמנואל רוזן. בתוכנית כיכב ג'מאל בפינה קומית בה גילם דמויות מעולם הספורט הישראלי.

בשנים 2006–2007 השתתף ג'מאל בתוכנית "יציע הכבוד" בהנחיית אבי נוסבאום אשר שודרה בפורטל ללקוחות חברת פלאפון תקשורת בלבד. בתוכנית היה מגיע ג'מאל למגרשי הכדורגל שם היה מצלם קטע שהיה משודר בפורטל, בשיתוף יונתן ריגר ששימש גם כצלם ועורך תוכן.

בשנים 2008–2009 הגיש ג'מאל פינה שבועית בתוכנית הרדיו של אופירה אסייג ברדיו אקו 99 FM לצד חיים רביבו ואייל ברקוביץ'. בתוכנית הגיש ג'מאל פינה שבועית קומית אקטואלית קומית על המתרחש בעולם הספורט. במקביל השתתף באולפן המיוחד של ערוץ 10 לטורניר יורו 2008.

בשנת 2010 השתתף בתוכנית הקומית "החיים על פי שוקו", אשר שודרה בערוץ הספורט בטלוויזיה ובאינטרנט. בתוכנית שולב תוכן שיווקי של הטוטו באמצעות שלוש פינות שבועיות בנושא כדורגל ישראלי, בהן היה ג'מאל מתבקש לתת פרשנות והערות קומיות על אירועים רלוונטיים, תוך מתן תגובות והערות למרואיין שבתוכנית.

ג'מאל משמש כמדבב ראשי בתוכנית "בובה של לילה", תוכנית ספורט סאטירית ישראלית המשודרת בערוץ הספורט משנת 2011. התוכנית החלה בפיילוט בו שולבו דמותו של אלי בן דוד ("שוקו") עם בובות בדמותם של אלי אוחנה, אבי לוזון, שלמה שרף ושייע פייגנבוים, אשר דובבו על ידי ג'מאל בתוכנית.
בנוסף משמש כמדבב בתוכנית "העולם כולו נגדנו".

בשנת 2012 דיבב את מרבית הבובות בתוכנית הסאטירה הישראלית "בובה של מדינה" ששודרה בערוץ 10 ובה דמויות בולטות שונות מעולם הפוליטיקה בישראל.

בשנת 2016 הגיש פינה קומית בתוכנית "שולחן החכמים" העוסקת בענייני היום בספורט המשודרת בתוכנית הרדיו "חמש באוויר" של ערוץ הספורט.
החל מ-2018 בנוסף התארח בתוכניות "מגרש פתוח" ו"ליגת החלומות" בערוץ הספורט.

בשנת 2019 השתתף בתוכנית "העולם כולו נגדנו" בערוץ הספורט.

בשנת 2020 השתתף בספיישל הקורונה של "בובה של לילה".

דיבב את ספי ריבלין בקמפיין של האגודה למלחמה בסרטן.

ג'מאל יליד ירושלים לאב ממוצא חלאבי (סורי) ואמא ממוצא מרוקאי נשוי ומתגורר בירושלים.

## קישורים חיצוניים

קטגוריה:קומיקאים יהודים ישראלים
קטגוריה:חקיינים ישראלים
קטגוריה:מדבבים ישראלים
קטגוריה:ישראלים שנולדו ב-1979
660-669 לפנה"ס

**שימו לב: ערך זה מכיל אירועים מן השנים 669 - 660 לפנה"ס**

## אירועים בולטים בעולם

* **669 לפנה"ס**: אשורבניפל, בנו של אסרחדון, מלך אשור.
* **668 לפנה"ס**: שמש-שום-אוכין, בנו של אסרחדון, עלה למלוכה בבבל.
* **667 לפנה"ס**: הקמת ביזנטיון על ידי היוונים.
* **664 לפנה"ס**: אשורבניפל כובש ושורף את העיר תבאי שבמצרים.
* **660 לפנה"ס**: 11 באפריל: לפי המסורת יסוד ממלכת יפן.
* **660 לפנה"ס**: פסמתיך הראשון פרעה מצרים מוציא את האשורים ממצרים.

## אנשים משמעותיים
* אשורבניפל
* תנות אמון
* נכו הראשון

## קישורים חיצוניים

*
קטגוריה:המאה ה-7 לפנה"ס
טיימס אוף אינדיה

**טיימס אוף אינדיה** (באנגלית: **Times of India**, **TOI** וגם **India Times**) הוא עיתון יומי בשפה האנגלית המופץ בהודו. זהו העיתון השלישי בתפוצתו בתת-היבשת ההודית והעיתון היומי בשפה האנגלית בעל התפוצה הגדולה בעולם.

## היסטוריה
גיליונו הראשון של העיתון ראה אור במומבאי, הודו הבריטית, ב-3 בנובמבר 1838 בשם "The Bombay Times and Journal of Commerce" ("הטיימס של בומבי ועלון למסחר") ויצא בימים רביעי ושבת. ב-1860 התאחד העיתון עם מתחרהו, ה-"Bombay Standard" והפך לזכיין של סוכנות הידיעות רויטרס בהודו. ב-1861 התקבע שמו כ-"Times of India". ב-1892, לאחר שעבר מיד ליד בין בעלים שונים, נרכש העיתון על ידי חברת ההוצאה לאור של תומאס בנט ופרנק מוריס קולמן Bennet, Coleman & Co. Ltd.

לאחר קבלת העצמאות של הודו, עברה השליטה בעיתון למשפחת התעשיינים ג'אין (Jain). בין השנים 1969–1976 הולאם העיתון, ושב לאחר מכן לשליטת משפחת ג'אין, המוציאה אותו לאור באמצעות "קבוצת טיימס" שבשליטתה, הכוללת כתבי עת נוספים. התעקשותו של העיתון לדיוק, הימנעותו מסנסציוניזם, הטון הרציני והסיקור שלו בחדשות בינלאומיות, שיפרו את יוקרתו בהודו, שם עם השנים התפרסם כעיתון אינטלקטואלי. הסיקור שלו על חדשות בינלאומיות הוא יסודי, ומהווה רבע משטח העריכה שלו.

## קישורים חיצוניים

* 

* 
* סקירה היסטורית לרגל פרסום תמונת הצבע הראשונה בעיתון
* How Samir Jain created the modern Indian newspaper industry

## הערות שוליים

קטגוריה:הודו: תקשורת
קטגוריה:הודו: עיתונים
קטגוריה:עיתונים באנגלית
אקדמיה גראנד שומיאר

**אקדמיה גראנד שומיאר** (בצרפתית: **Académie de la Grande Chaumière**) היא בית ספר לאמנות שהוקם בפריז, צרפת, בשנת 1902.

## היסטוריה
בית הספר הוקם על ידי האמנית השווייצרית מרתה סטטלר  והצרפתיה אליס דנברג . בשונה מבתי ספר אחרים, נטה ה"גראנד שומיאר" למודרניזם ולשיטות לימוד חופשיות. אחד מן הגורמים העיקריים לפופולריות של המוסד היה דמי הרישום הנמוכים, שכללו את התשלום למודלים וחימום בימי החורף.

בשנת 1957 נרכשה האקדמיה על ידי משפחת צ'רפנטייה. תור הזהב שלה היה ככל הנראה משנות ה-10 עד שנות ה-40 - תקופה שראתה אמנים מפורסמים רבים עוברים דרך דלתותיה. בין המפורסמים שבהם ניתן למנות את הציירים מודיליאני האיטלקי, יצחק פרנקל וחיים סוטין היהודים ומירו הספרדי, הפסלים אנטואן בורדל ואוסיפ צדקין, פרננד לאגר, תמרה דה למפיקה, אלברטו ג'קומטי, לואיז בורז'ואה ויוג'ין גראסט.

בין האמנים שלמדו באקדמיה נמנים זהרה שץ ובצלאל שץ. 

## קישורים חיצוניים

* 

## הערות שוליים

קטגוריה:קצרמר חינוך
קטגוריה:בתי ספר לאמנות
קטגוריה:פריז: חינוך
קטגוריה:הרובע השישי של פריז
פיתון מיאנמר

**פיתון מיאנמר** (שם מדעי: *Python kyaiktiyo*) הא מין של נחש לא-ארסי מהסוג פיתון החי במיאנמר.
## מאפיינים
נחש זה הוא קרובו הרחוק של פיתון הדם וקרוביו קצרי הזנב (פיתון בורנאו ופיתון ברונגרסמה). הוא התגלה ב-2002 במיאנמר, שם התגלתה נקבה שאורכה היה 150 ס"מ ומשקלה 3.6 ק"ג.

פיתון זה מגיע לאורך של 1.8 מטר וגופו בצבע חום עד חום אדמדם עם קשקשים כתומים וכתמים חומים כהים עבים. הזנב קצר ודק בקצהו. הפיתון טוב בטיפוס עצים והוא מצוי רוב הזמן על העצים.

הוא פעיל בלילות ומחפש טרף כמו יונקים ועופות קטנים וכן זוחלים. הוא ממית את טרפו בחניקה בעזרת שריריו העצומים.

## קישורים חיצוניים

## הערות שוליים

קטגוריה:פיתוניים
קטגוריה:מיאנמר: זוחלים
קטגוריה:בעלי חיים שתוארו ב-2011
צפריר אורפז

**צפריר אורפז** הוא קצין צה"ל בדרגת אלוף-משנה, שימש כנספח הצבאי הישראלי ברוסיה. שירת כמפקד חטיבה 27 וסגן מפקד חטיבת ברק.

אורפז גדל בקיבוץ דפנה והתחנך בבית הספר הר וגיא. הוא עשה את שירותו הצבאי בחיל השריון. בשנת 2003 פיקד על גדוד "רעם", גדוד הטירונים של חטיבה 7 וחטיבת ברק. בשנים 2007–2008 שימש כסגן מפקד חטיבת ברק. בשנת 2009 הועלה לדרגת אלוף-משנה ומונה לפקד על חטיבה 27, חטיבת שריון במילואים, במקביל פיקד על מגמת מפקדי פלוגות בקורס מפקדי פלוגות ומפקדי גדודים. אורפז המשיך בתפקידים אלו עד שנת 2012. משנת 2014 כיהן אורפז בתפקיד הנספח הצבאי הישראלי ברוסיה.

## הערות שוליים

קטגוריה:מפקדי חטיבה 27
קטגוריה:מפקדי גדודים בחטיבה 460
קטגוריה:נספחים צבאיים ישראלים ברוסיה
קטגוריה:דפנה (קיבוץ): אישים
זרון אוסטרלי

**זרון אוסטרלי** (שם מדעי: *Circus approximans*) הוא מין של עוף דורס מהסוג זרון המצוי באוסטרליה והופץ גם לניו זילנד ולאיי האוקיינוס השקט.
## מאפיינים
אורכו של הזרון האוסטרלי 50–58 ס"מ, מוטת כנפיו 120–145 ס"מ ומשקלו 580–1,100 גרם בממוצע. הנקבות גדולות יותר מהזכרים.

לדורס זה נוצות חומות עם קצוות כנפיים לבנות-אפורות וראש בהיר מעט. הרגליים בעלות טפרים אימתניים היכולות לקרוע את הטרף וישנה פלומה רכה מאחורי ראשו המשווה מראה של זר, מה שנתן לסוג את שמו.

זהו דורס החי בביצות ובאזורים פתוחים באוסטרליה, אך הופץ גם לניו זילנד, פיג'י, ונואטו, קלדוניה החדשה ואיים נוספים, כולל איים תת-אנטארקטים. 

הזרון הוא טורף העל של ניו זילנד והוא ניזון מעופות מים, זוחלים, דו-חיים, יונקים שונים עד גודל של ארנבת, חסרי חוליות ודגים. הוא ניזון גם מנבלות, כולל מקרבנות של תאונות דרכים.

## קישורים חיצוניים

## הערות שוליים

קטגוריה:בעלי חיים שתוארו ב-1848
קטגוריה:טקסונים שתוארו בידי טישן ראמזי פיל
קטגוריה:זרונים
קטגוריה:עופות: טורפי-על
קטגוריה:אוסטרליה: עופות
ז'רקו דולינר

**ז'רקו דולינר** (בקרואטית: **Žarko Dolinar**; 3 ביולי 1920 – 9 במרץ 2003) היה ביולוג מקרואטיה, אלוף טניס שולחן וחסיד אומות העולם.

## קורות חייו
דולינר נולד למשפחה של מהגרי עבודה מסלובניה. בגיל 18 זכה בתואר אלוף יוגוסלביה בטניס שולחן וייצג את יוגוסלביה מספר פעמים בתחרויות בינלאומיות. עבד כמאמן ספורט, בין היתר במועדון הספורט של מכבי בזאגרב, שבו התאמנו בני הקהילה היהודית.

בתקופת מלחמת העולם השנייה הציל דולינר את חייהם של כ-300 יהודים על ידי אספקת תעודות זהות מזויפות וסיוע בהברחתם אל הפרטיזנים היוגוסלבים של טיטו ואל אזורים בשליטת הונגריה ואיטליה. זאת עשה למרות מעצרו של אביו ואיומים חוזרים ונשנים מצד שלטונות האוסטשה. בין היהודים שהציל היה הקריקטוריסט גרשון אפפל.

לאחר המלחמה היה ז'רקו דולינר שחקן מקצועי של טניס שולחן. הוא היה אלוף העולם בטניס שולחן לזוגות, והיה ראש הוועדה הבינלאומית לטניס שולחן. בשנת 1949 סיים את לימודיו בפקולטה לווטרינריה באוניברסיטת זגרב ובשנת 1959 קיבל תואר דוקטור. לאחר מכן היה דולינר פרופסור לביולוגיה באוניברסיטת בזל בשווייץ.

בשנת 1993 הוכרו ז'רקו דולינר ואחיו בוריס דולינר על ידי יד ושם בתור חסידי אומות העולם.

היה נשוי ליודית דויץ, שאת בני משפחתה הציל יחד עם אחיו בשואה. לזוג נולדה בת אחת.

## קישורים חיצוניים

* 
* 
* 

## הערות שוליים

קטגוריה:קרואטים חסידי אומות העולם
קטגוריה:ביולוגים קרואטים
קטגוריה:מצילים בשואה: יוגוסלביה
קטגוריה:שחקני טניס שולחן קרואטים
קטגוריה:אישים הקבורים בבית הקברות מירוגוי
קטגוריה:ילידי 1920
קטגוריה:נפטרים ב-2003
רוח נושבת על הירח

**רוח נושבת על הירח** (באנגלית: **The Wind on the Moon: A story for children**) הוא ספר הילדים הראשון שחיבר אריק לינקלייטר (מחברם של רומנים למבוגרים, ספרי היסטוריה צבאית ועוד). הספר ראה אור לראשונה ב-1944 וזיכה את מחברו במדליית קרנגי. הספר משלב פנטזיה, אבסורד, הומור וסוריאליזם על רקע מדיני מומצא המזכיר את העולם בתקופת מלחמת העולם השנייה. הספר תורגם לעברית על ידי צבי ארד וראה אור בשנת 1977 במסגרת ספריית דן חסכן של הוצאת עם עובד.

## עלילה
גיבורות הספר הן שתי אחיות, דינה ודורינדה, שאביהן, קצין בצבא, יצא לשליחות לארץ רחוקה. על אף שהאב הזהיר את הילדות שיתנהגו יפה, כיוון שרוח נושבת על הירח, והדבר טומן בחובו סכנות, נקלעות שתי הילדות עד מהרה להתפתקאות שונות ומשונות. הן נפגשות עם מכשפה, הופכות לזוג קנגורו הנכלאים בגן החיות ומשחררות ממנו פומה זהובה ונץ כסוף. בהמשך יוצאות האחיות להציל את אביהן משביו של הרודן האכזר הוגלו בלוט ונפגשות עם דמויות שונות, בהן שני חיילים זקנים מחיל החפרים של מלחמת העולם הראשונה.

יחיעם פדן כתב על הספר: "ההומור המרומז והפנטזיה הצנועה, שאינה נדרשת לכשפים רעשניים, השפה היפהפייה והשילוב הייחודי המעניין בין ילדים ובין בעלי חיים".

## קישורים חיצוניים
* ביקורת באתר goodreads.com
* 

## הערות שוליים

קטגוריה:ספרים זוכי מדליית קרנגי
קטגוריה:ספרי ילדים ונוער
קטגוריה:ספרי פנטזיה
קטגוריה:ספרי 1944
קטגוריה:ספרי הוצאת עם עובד
קטגוריה:הירח באמנות
קטגוריה:ספרי סדרת דן חסכן
פדרו פבלו קוצ'ינסקי

**פדרו פבלו קוצ'ינסקי** (בספרדית: **Pedro Pablo Kuczynski**; נולד ב-3 באוקטובר 1938) הוא כלכלן ופוליטיקאי פרואני ממוצא יהודי, מנהיג מפלגת PPK, שכיהן כנשיא פרו בשנים 2016–2018. כיהן כשר בממשלות פרו וראש ממשלת פרו בשנים 2005–2006.

## ביוגרפיה
קוצ'ינסקי נולד בלימה שבפרו, בנם של מדלן גודאר ומקסים הנס קוצ'ינסקי. אביו היה רופא ומומחה לבריאות הציבור שהיגר לפרו ב-1936 מגרמניה הנאצית, ממנה נמלט בעקבות שורשיו היהודיים. אמו היגרה לפרו משווייץ ועבדה כמורה. קוצ'ינסקי הוא בן דודו של במאי הקולנוע הצרפתי ז'אן-לוק גודאר.

קוצ'ינסקי למד בתיכון פרטי בלנקשייר שבאנגליה בשנים 1953 עד 1956. ב-1960 סיים תואר ראשון בפילוסופיה, כלכלה ומדע המדינה באוניברסיטת אוקספורד וב-1961 סיים תואר שני במדיניות ציבורית באוניברסיטת פרינסטון בארצות הברית.

### קריירה ככלכלן
בתום לימודיו עבד בבנק העולמי. ב-1967 חזר לפרו ועבד בבנק המרכזי של המדינה. בעקבות ההפיכה הצבאית שהדיחה את הנשיא פרננדו בלאונדה יצא קוצ'ינסקי לגלות. הוא שב לעבוד בבנק העולמי ככלכלן הראשי בתחום מדינות אמריקה הלטינית הצפוניות, ובהמשך כראש תחום תכנון מדיניות. בשנים 1973 עד 1975 שימש שותף בבנק ההשקעות Kuhn, Loeb & Co. לאחר מכן מונה לכלכלן הראשי בתאגיד הבינלאומי למימון (IFC) של הבנק העולמי. בשנים 1983 עד 1992 שימש יו"ר משותף בבנק ההשקעות First Boston. ב-1992 ייסד עם מספר שותפים קרן השקעות פרטיות בשם LAEF שהתמקדה בהשקעות באמריקה הלטינית.

### קריירה פוליטית
ב-1980, לאחר שובו של פרננדו בלאונדה לנשיאות פרו, מונה קוצ'ינסקי לשר האנרגיה והמכרות בממשלת פרו וכיהן בתפקיד במשך כשנתיים. בשנת 2000 הצטרף לקמפיין הבחירות של אלחנדרו טולדו. לאחר היבחרו של טולדו לנשיא פרו, מונה קוצ'ינסקי ב-2001 לשר הכלכלה, וכיהן בתפקיד זה במשך שנה, ומונה שוב לתפקיד בפברואר 2004. באוגוסט 2005 מונה לראש ממשלת פרו לאחר התפטרותו של קרלוס פררו קוסטה וכיהן בתפקיד עד תום תקופת נשיאותו של טולדו ביולי 2006.

ב-2011 התמודד לנשיאות פרו בראש "החזית לשינוי הגדול" (Alianza por el Gran Cambio), זכה ל-18.5% מקולות המצביעים בסיבוב הראשון ולא העפיל לסיבוב השני. ב-2016 התמודד פעם נוספת לנשיאות בראשות מפלגה חדשה שהקים "פרואנים למען שינוי" (Peruanos Por el Kambio), שם המפלגה נכתב בשגיאת כתיב על מנת שראשי התיבות של שמה PPK יקבילו לראשי התיבות של שם מנהיגה. הוא זכה ב-21% מקולות המצביעים בסיבוב הראשון והעפיל לסיבוב השני בו התמודד מול קייקו פוחימורי שזכתה ב-39.7% מהקולות. בסיבוב השני גבר על פוחימורי ברוב של 50.1% ונבחר לנשיא. הוא החל בכהונתו ב-28 ביולי 2016.

במרץ 2018 הודיע על התפטרותו מתפקיד הנשיא בעקבות חשיפת פרשת שחיתות בה נחשדים הוא ומקורביו.

## ספרים
קוצ'ינסקי ערך במשותף את הספרים:
*"After the Washington Consensus: Restarting Growth and Reform in Latin America", יצא לאור ב-2003 בהוצאת מכון פדרסון לכלכלה בינלאומית
*"Toward Renewed Economic Growth in Latin America", יצא לאור ב-1986 בהוצאת מכון פדרסון לכלכלה בינלאומית

## חייו הפרטיים
קוצ'ינסקי נשוי בפעם השנייה. הוא אב לשלושה ילדים מרעייתו הראשונה, בתו של חבר בית הנבחרים של ארצות הברית ממסצ'וסטס ואב לבת אחת מרעייתו השנייה. בתו היא העיתונאית האמריקאית-פרואנית אלכס קוצ'ינסקי.

## קישורים חיצוניים

* 

* 
* ביוגרפיה באתר מרכז ברצלונה ליחסים בינלאומיים 
* אתר מפלגת PPK 

## הערות שוליים

קטגוריה:ראשי ממשלת פרו
קטגוריה:שרי אנרגיה
קטגוריה:שרי אוצר
קטגוריה:כלכלנים פרואנים
קטגוריה:שרי ממשלת פרו
קטגוריה:עובדי הבנק העולמי
קטגוריה:נשיאי פרו
קטגוריה:פרואנים שנולדו ב-1938
איתי טלגם

**איתי טַלְגָם** (נולד ב-24 במרץ 1958) הוא מנצח, מרצה ויועץ עסקי ישראלי.

## ביוגרפיה
איתי טלגם נולד בתל אביב ולמד באקדמיה למוסיקה ולמחול בירושלים. הוא קיבל תואר בפילוסופיה מהאוניברסיטה העברית בירושלים. הוא החל כפסנתרן, אך עבר לניצוח אחרי שירותו הצבאי. השתתף בקורס קיץ שניתן על ידי ליאונרד ברנשטיין בפונטנבלו, צרפת. לאורך שנות פעילותו המוזיקלית עבד עם מרבית התזמורות הגדולות בישראל. איתי טלגם הוא גם מרצה המעביר סמינרים וסדנאות על דרכי הפעולה של התזמורת הסימפונית, אותה הוא רואה כמטפורה התנהגות ארגונית ומודל השראה למנהיגות.

טלגם הופיע לראשונה כמנצח בינלאומי ב-1987, כאשר הוא נבחר על ידי לאונרד ברנשטיין להופיע בקונצרט מיוחד עם תזמורת פריז. ברנשטיין ניצח על מחציתו השנייה של הקונצרט. מאז ניצח טלגם על תזמורות רבות באירופה. 

איתי טלגם היה המנצח הישראלי הראשון להופיע עם התזמורת הפילהרמונית של סנקט פטרבורג ועם האופרה של לייפציג. בישראל, הוא ערך והקליט עם התזמורת הפילהרמונית הישראלית, האופרה הישראלית, התזמורת הסימפונית ירושלים, והתזמורת הקאמרית הישראלית.

איתי טלגם כיהן בעבר כמנהל מוזיקלי של התזמורת הסימפונית תל אביב ושל אנסמבל מוזיקה נובה. כמו כן הוא כיהן בעבר כמנצח עמית בתזמורת הסימפונית הישראלית ראשון לציון ובתזמורת הסימפונית חיפה.

## קישורים חיצוניים

* 

* "להוביל כמו המנצחים הדגולים" - הרצאת TED (באנגלית)
* ריאיון עם מאסטרו טלגם ב-99FACES.tv (באנגלית)
* ריאיון עם מאסטרו טלגם ב-Huffpost Business (באנגלית)

## הערות שוליים

קטגוריה:מנצחים ישראלים
קטגוריה:תל אביב-יפו: אישים
קטגוריה:בוגרי האקדמיה למוסיקה ולמחול בירושלים
קטגוריה:בוגרי האוניברסיטה העברית בירושלים
קטגוריה:ישראלים שנולדו ב-1958
אגם האלשטאט

**אגם האלשטאט** (בגרמנית: **Hallstätter See**) הוא אגם הנמצא בזאלצקמרגוט, אוסטריה, בקצה הצפוני של רכס הרי ה Dachstein. שטחו המשוער 8.5 קמ"ר, אורכו 7.75 ק"מ, רוחבו המרבי 2.3 ק"מ ועומקו המרבי 125 מטרים. האגם הוא אתר תיירותי פופולרי, במיוחד עבור צוללנים. פעילויות נוספות לחופי האגם הן דיג ושייט.

הכפר האלשטאט נמצא בחופו הדרום מערבי של האגם. במרכזו כיכר השוק המוקף בבתים מסורתיים, בצמחייה עשירה, ברובע הרומי ובכנסייה האוונגלית.

## קישורים חיצוניים

## הערות שוליים

קטגוריה:אוסטריה עילית: גאוגרפיה
האלשטאט
מפרץ אלסקה

**מפרץ אלסקה** (באנגלית: **Gulf of Alaska**) הוא זרוע של האוקיינוס השקט המוגדר על ידי עיקול החוף הדרומי של אלסקה, ומשתרע מחצי האי אלסקה והאי קודיאק במערב, ועד ארכיפלג אלכסנדר במזרח.

המפרץ מורכב ממפרצים קטנים רבים, בעיקר בגבולו המזרחי. באחד מהם, מפרץ ליטויה, התפרץ בשנת 1958 הצונאמי המתועד הגדול ביותר אי פעם. כל קו החוף של המפרץ משופע ביערות, הרים וקרחונים.

## אקולוגיה
על פי נתוני החיישן "SeaWiFS", נחשבת המערכת האקולוגית במפרץ אלסקה ליצרנית במיוחד - היא מייצרת ממוצע שנתי של למעלה מ-300 גרם פחמן למ"ר. ברחבי מפרץ אלסקה קיימים אלמוגים רבים, ואחד הנדירים שבהם, פרימנואה פסיפיקה, תרם לתיוגו של האזור כ"בית גידול בהשגחה מיוחדת".

## מטאורולוגיה
במפרץ אלסקה מתחוללות סערות רבות, בהן יורדות כמויות גבוהות של שלג וקרח בדרום אלסקה, וכתוצאה מכך מצטברים ריכוזים גדולים של משקעים גם דרומית לחוג הארקטי. סערות רבות המתחוללות באזור זה נעות דרומה לעבר קולומביה הבריטית, מדינת וושינגטון ואורגון, ולעיתים מגיעות עד דרום קליפורניה, בעיקר בתקופת אל ניניו. חלק ניכר מהגשמים והשלגים העונתיים באזור הפסיפיק נורת' ווסט ובדרום-מערב ארצות הברית מגיעים ממפרץ אלסקה.

## גבולות
על פי ארגון ההידרוגרפיה הבינלאומי, הגבול הצפוני של מפרץ אלסקה הוא חופה הדרומי של אלסקה, והגבול הדרומי הוא קו משורטט מקייפ ספנסר (שבפארק הלאומי גליישר ביי) במזרח, דרך המים הטריטוריאליים הצפוניים של דרום אלסקה וקולומביה הבריטית, ועד הנקודה הדרומית ביותר בים ברינג, כך שכל האיים הסמוכים כלולים במפרץ אלסקה.

הסקר הגאולוגי של ארצות הברית מגדיר את גבולו הדרומי של המפרץ כקו העובר מדרום האי קודאק במערב עד מעבר דיקסון במזרח.

## קישורים חיצוניים

* מפה מפורטת של מפרץ אלסקה, באתר World Atlas
* 

## הערות שוליים

קטגוריה:מפרצים באוקיינוס השקט
קטגוריה:אלסקה: מפרצים
קטגוריה:הצפון פסיפי הממוזג
NGC 2608

**NGC 2608** (הידועה גם בשם **Arp 12**) היא גלקסיית מוט ספירלית המצאת במרחק של 93 מיליון שנות אור מכדור הארץ בקבוצת הכוכבים סרטן. הגלקסיה בעלת קוטר של 63,000 שנות אור, 60% מקוטר גלקסיית שביל החלב.

## [[סופרנובה|סופרנובות]]
* **SN 1920A** התגלתה על ידי האסטרונום הגרמני מקס וולף (1863-1932). הסופרנובה הייתה בעלת בהירות נראית של 11.7 ב 17 בדצמבר 1920.
* **SN 2001bg** התגלתה ב-9 במאי 2001 (8.943 במאי לפי שעון UT) על ידי צייד הסופרנובות טום בולס בקודנהאם, סופלוק, אנגליה עם טלסקופ 36 ס"מ. כאשר הסופרנובה התגלתה היא הייתה בעלת בהירות של 14, מאוחר יותר בהירותה השתנתה ל 13.7.

## קישורים חיצוניים

* NGC 2608 :NED
* 

קטגוריה:קבוצת הכוכבים סרטן
קטגוריה:גלקסיות מוט ספירליות
קטגוריה:הקטלוג הכללי החדש
NGC 2536

**NGC 2536** היא גלקסיית מוט ספירלית הנמצאת במרחק של כ-180 מיליון שנות אור משביל החלב בקבוצת הכוכבים סרטן, אשר מקיימת קשר כבידתי עם הגלקסיה הספירלית NGC 2535.

שתי הגלקסיות מתוארות באטלס הגלקסיות המוזרות  כדוגמה לגלקסיה בעלת שותפה שלה פני שטח בהירים.

## קישורים חיצוניים

* 

## הערות שוליים

קטגוריה:קבוצת הכוכבים סרטן
קטגוריה:גלקסיות מוט ספירליות
קטגוריה:הקטלוג הכללי החדש
GJ 3379

**GJ 3379 **הוא הכוכב הקרוב ביותר בקבוצת הכוכבים אוריון, הוא ממוקם במרחק של 16.8 שנות אור מכדור הארץ.

הכוכב הוא ננס אדום בעל סיווג ספקטרלי של M3.5V. בבהירות נראית של הכוכב היא 11.33 ובהירותו המוחלטת היא 12.68, עקב בהירותו הנמוכה, לא ניתן לראות את הכוכב בעין בלתי מזוינת מכדור הארץ.

הכוכב ממוקם בחלקה העליון השמאלי של קבוצת הכוכבים אוריון, מתחת לכוכב ביטלג'וז. המהירות הרדיאלית של הכוכב היא 30.0+ קילומטר לשנייה.

ישנן השערות אשר קובעות כי בעבר הכוכב היה ממוקם קרוב יותר למערכת השמש. לפי השערות אלה, הכוכב היה במרחק מינימלי של 4.30 שנות אור (1.32 פארסק) לפני 163,000±3,000 שנה.
## קישורים חיצוניים
* 

קטגוריה:ננסים אדומים
קטגוריה:קבוצת הכוכבים אוריון
קטגוריה:קטלוג גליזה
דיטריך מאטשיץ

**דיטריך מאטשיץ** (באנגלית: **Dietrich Mateschitz**; 20 במאי 1944 – 22 באוקטובר 2022) היה איש עסקים אוסטרי, אחד ממייסדי חברת רד בול, בעל 49% ממניות החברה. במשך שנים רבות היה לאדם העשיר באוסטריה ובעת פטירתו הוערך הונו בלמעלה מ-20 מיליארד דולר. מאשטיץ היה בעליהן של שתי קבוצות מרוצים בפורמולה 1, קבוצת מרוצים בסבב הנאסקר ומספר קבוצות כדורגל.

## ביוגרפיה
מאטשיץ נולד במדינת שטיריה, אוסטריה למשפחה ממוצא קרואטי. שני הוריו היו מורים בבית ספר יסודי, אך נפרדו כשהיה ילד צעיר. הוא למד לתואר ראשון בשיווק באוניברסיטה לכלכלה בווינה, תואר אותו סיים רק לאחר עשר שנים.

## קריירה
לאחר שעסק במספר עבודות התמנה מאטשיץ למנהל שיווק בינלאומי בחברת בלנדקס וקידם מכירות של משחת שיניים. בזמן נסיעת עבודה לתאילנד נתקל במשקה אנרגיה בשם Krating Daeng שזכה לפופולריות. בשנת 1983 הוא התפטר מהעבודה, השקיע 500 אלף דולר ביחד עם בעל חברת משקאות בתאילנד, קאליאו יובידיה והקים את רד בול. מאטשיץ לקח 49 אחוז מהחברה החדשה. שותפו התאילנדי לקח 49 אחוז גם הוא, ועוד שני אחוזים הובטחו לבנו של השותף. בשנת 1987 הוחל בשיווק המשקה באוסטריה ובגרמניה. ההצלחה הייתה מהירה ותוך פחות מארבע שנים הגיע היקף המכירות לכ-1.3 מיליארד דולר.

עיקר ההצלחה של המותג מיוחסת לשיטות השיווק הלא שגרתיות בהן נקט מאטשיץ - במקום התמקדות בפרסום המוני בחר לקיים אירועי ענק הכוללים מסיבות תחרויות ספורט אקסטרים ותחרויות היתוליות.

כחלק מהרצון לשלב בין ספורט מהיר ובין יוקרה וחשיפה רכש מאטשיץ בשנת 2004 את קבוצת מרוצי הפורמולה 1 של חברת פורד ושינה את שמה לרד בול רייסינג. שנה לאחר מכן הקים ביחד עם נהג העבר האוסטרי גרהרד ברגר את קבוצת טורו רוסו, המתחרה גם היא באליפות (בשנת 2019 שינתה הקבוצה את שמה לאלפאטאורי). במהלך השנים השקיעה החברה מאות מילוני דולרים בקבוצות, אך הדבר השתלם בשל החשיפה הרבה לה זכתה במהלך שידורי המרוצים ברחבי העולם. בנוסף, מחזיקה החברה קבוצת מרוצים המתחרה בסבב הנאסקר בארצות הברית. בשנת 2004 רכשה רד בול את מסלול המרוצים A1 באוסטריה ולאחר תקופה ארוכה של בנייה פתחה את המסלול מחדש בשנת 2011 כרד בול רינג המארח מדי שנה את סבב הפורמולה 1 והפורמולה 3. במקביל, רכש מאטשיץ את טירת שלוס גבלהופן הסמוכה למסלול, המשמשת כמלון בו נוהגות להתארח הקבוצות המתחרות בסבב.

כחלק מאותה אסטרטגיה שיווקית, רכשה החברה מספר קבוצות כדורגל ביניהן רד בול זלצבורג האוסטרית, רד בול לייפציג הגרמנית, רד בול ניו יורק האמריקנית, רד בול ברזיל הברזילאית ובשנים 2008–2014 הייתה בבעלותה גם קבוצת רד בול גאנה. בבעלותו גם מועדון הוקי קרח, רד בול מינכן. מאטשיץ עצמו לא התערב בקבוצות בצורה ישירה ומינה אנשי מקצוע בעלי רקורד מהתחום לשם כך, אך היה מעורב בהחלטות על קביעת סגל השחקנים והמאמנים.

## חיים אישיים
מאטשיץ היה ידוע בחיבתו האישית לספורט אקסטרים - הוא החזיק במטוס דאסולט פלקון 900 ובמטוס פייפר סופר-קאב אותם נהג להטיס, הוא החזיק באוסף היסטורי של מטוסים, הוא היה ידוע בחיבתו לרכיבה פרועה על אופנועים, ובעל מכוניות פורמולה 1 ומכוניות ואופנועי מרוץ.

מאטשיץ קנה את האי לואקלה שבאיי פיג'י המשמש כאתר חופשות לעשירים, ובו הוא נהג לבלות את חופשותיו.

מאטשיץ לא התחתן, אך היה בקשר רומנטי עם אניטה גרהרדטר, מורה במקצועה. לשניים נולד בן, מארק מאטשיץ. לאחר מותו של האב, ירש בהן את אחזקותיו בחברת רד בול.

נפטר ב-22 באוקטובר 2022 לאחר מאבק במחלת הסרטן.

## קישורים חיצוניים

## הערות שוליים

קטגוריה:רד בול
קטגוריה:פורמולה 1: בעלי קבוצות
קטגוריה:בעלי קבוצות כדורגל
קטגוריה:אנשי עסקים
קטגוריה:מיליארדרים אוסטרים
קטגוריה:אוסטרים שנולדו ב-1944
קטגוריה:אוסטרים שנפטרו ב-2022
יוראי קוצקה

**יוּרַאִי קוּצְקָה** (בסלובקית: **Juraj Kucka**, נולד ב-26 בפברואר 1987) הוא כדורגלן סלובקי המשחק בבאניק פריבידזה מהליגה הסלובקית השלישית בעמדת הקשר האחורי.

## קריירת מועדונים
קוצקה התחיל את הקריירה שלו בקבוצת פודברזובה במדיה שיחק שנתיים עד שעבר בגיל 20 למ.פ.ק. רוז'ומברוק. קוצקה ערך את הופעת הבכורה שלו ברוז'ומברוק ב-11 במרץ 2007. בינואר  חתם ל-3 שנים בספרטה פראג הצ'כית ובכך התאחד עם מיכל בילאק שאימן אותו בעבר ברוז'ומברוק.

ב-6 בינואר 2011 חתם ל-4 וחצי שנים בגנואה מהסרייה א' תמורת 3.55 מיליון אירו. כעבור 6 ימים ערך את הופעת הבכורה שלו במועדון במשחק קופה איטליה נגד אינטר מילאנו. ב-6 בפברואר 2011 נבחר לאיש המשחק במשחק הליגה נגד מילאן שנגמר בתיקו 1-1. ב-31 באוגוסט 2011 נסגרה עסקת העברתם של 50% מכרטיס השחקן של קוצקה לאינטר מילאנו תמורת 8 מיליון אירו, אך הוא הושאל בחזרה לגנואה עד לסיום העונה. ב-18 בספטמבר 2011 הבקיע את שער הבכורה שלו במועדון בניצחון 1–2 נגד לאציו. בסיום העונה קנתה גנואה בחזרה את החצי השני של כרטיס השחקן שלו ובכך החזירה לעצמה את השליטה בכרטיס השחקן שלו.

ב-28 באוגוסט 2015 חתם במילאן תמורת 4 מיליון אירו. ב-29 באוגוסט 2015 ערך את הופעת הבכורה שלו במילאן בניצחון 1–2 נגד אמפולי. ב-9 בינואר 2016 הבקיע את שער הבכורה שלו עבור מילאן בתיקו 1-1 נגד רומא. ב-7 ביולי 2017 חתם לשלוש שנים בטרבזונספור עבור 6 מיליון אירו.

## קריירה בינלאומית
קוצקה ערך את הופעת הבכורה שלו בנבחרת סלובקיה במשחק ידידות נגד  שנערך ב-19 בנובמבר 2008. קוצקה אמנם לא רשם דקות משחק במסגרת מוקדמות מונדיאל 2010, אך הוא נכלל בסגל הנבחרת לקראת גמר המפעל. במונדיאל שותף קוצקה ב-3 משחקים מתוך 4 של הנבחרת. ב-10 באוגוסט 2011 הבקיע את שער הבכורה שלו בנבחרת בניצחון 2–1 נגד . נכלל בסגל נבחרת סלובקיה ליורו 2016, 2020 ו-2024.

## תארים
; ספרטה פראג
*ליגת העל הצ'כית: 
*הסופר קאפ הצ'כי: 

;מילאן
*הסופר קאפ האיטלקי: 

; סלובן ברטיסלאבה
*אליפות סלובקיה: 
## קישורים חיצוניים

* 

## הערות שוליים

קטגוריה:כדורגלנים סלובקים
קטגוריה:קשרי כדורגל סלובקים
קטגוריה:כדורגלני פודברזובה
קטגוריה:כדורגלני מ.פ.ק. רוז'ומברוק
קטגוריה:כדורגלני ספרטה פראג
קטגוריה:כדורגלני גנואה
קטגוריה:כדורגלני מילאן
קטגוריה:כדורגלני טרבזונספור
קטגוריה:כדורגלני פארמה
קטגוריה:כדורגלני סלובן ברטיסלאבה
קטגוריה:כדורגלני נבחרת סלובקיה
קטגוריה:כדורגלני מונדיאל 2010
קטגוריה:כדורגלני יורו 2016
קטגוריה:כדורגלני יורו 2020
קטגוריה:כדורגלני יורו 2024
קטגוריה:כדורגלני ווטפורד
קטגוריה:סלובקים שנולדו ב-1987
מיקל סן חוסה

**מיקל סן חוסה דומינגס** (בספרדית: **Mikel San José Domínguez**; נולד ב-30 במאי 1989) הוא כדורגלן עבר ספרדי ששיחק בעמדת הקשר האחורי והבלם.

## קריירת מועדונים
סן חוסה הצטרף בגיל 16 למחלקת הנוער של אתלטיק בילבאו. באוגוסט  חתם על חוזה ל-3 שנים בליברפול מהפרמייר ליג. באוגוסט  הושאל לאתלטיק בילבאו עד לסיום העונה. ב-17 בספטמבר 2009 ערך את הופעת הבכורה שלו בקבוצה הבוגרת של המועדון במשחק בו ניצחה בילבאו 0-3 את אוסטריה וינה במסגרת שלב הבתים של הליגה האירופית. את העונה התחיל סן חוסה על הספסל והתקשה לקבל דקות משחק ורק ב-8 בנובמבר 2009 ערך את הופעת הבכורה שלו בליגה הספרדית. במהלך העונה השתנה מעמדו וסן חוסה תפס מקום בהרכב של הקבוצה. ב-19 במאי 2010 חתם על חוזה חדש בבילבאו ל-5 עונות.

ב-5 בדצמבר 2010 סחט פנדל שהוביל לשער הראשון בניצחון של בילבאו 0-2 נגד ריאל סוסיאדד בדרבי של חבל הבסקים. בעונת  הגיע עם המועדון לגמר הליגה האירופית ולגמר גביע המלך הספרדי אך בשניהם בילבאו הפסידה. ב-16 בספטמבר 2013 הבקיע את השער הראשון אי פעם באצטדיון סן ממס החדש במשחק בו ניצחה בילבאו 2-3 את סלטה ויגו. סן חוסה הבקיע את השער הראשון בניצחון 0-4 נגד ברצלונה במסגרת הסופר קאפ הספרדי שהיה גם התואר הראשון של השחקן.

ביולי 2020 אתלטיק אישרה כי חוזהו של סן חוסה לא יוארך לאחר קיץ 2020 וסן חוסה עזב את המועדון לאחר למעלה מעשור. 

ב-21 בספטמבר 2020 חתם סן חוסה בבירמינגהאם סיטי לשנתיים.

בקיץ 2021, סן חוסה חתם באמורבייטה. 

באוגוסט 2022 הודיע על פרישה ממשחק.

## קריירה בינלאומית
סן חוסה זכה עם נבחרת הנוער באליפות אירופה בכדורגל עד גיל 19 - 2007 ועם הנבחרת הצעירה באליפות אירופה בכדורגל עד גיל 21 - 2011. ב-4 בספטמבר 2014 ערך את הופעת הבכורה שלו בנבחרת ספרד בהפסד 1-0 ל. סן חוסה נכלל בסגל הנבחרת לקראת יורו 2016.

## תארים
; אתלטיק בילבאו
*הסופר קאפ הספרדי: 2015

; נבחרות ספרד
*אליפות אירופה בכדורגל עד גיל 19: 2007
*אליפות אירופה בכדורגל עד גיל 21: 2011

## קישורים חיצוניים

* פרופיל השחקן באתר אתלטיק בילבאו

קטגוריה:כדורגלנים ספרדים
קטגוריה:בלמי כדורגל ספרדים
קטגוריה:קשרי כדורגל ספרדים
קטגוריה:פמפלונה: כדורגלנים
קטגוריה:כדורגלני ליברפול
קטגוריה:כדורגלני אתלטיק בילבאו
קטגוריה:כדורגלני ברמינגהאם סיטי
קטגוריה:כדורגלני נבחרת ספרד
קטגוריה:כדורגלני יורו 2016
קטגוריה:ספורטאים ספרדים באנגליה
קטגוריה:ספרדים שנולדו ב-1989
דרמוט קראולי

**דרמוט קראולי** (באנגלית: **Dermot Crowley**; נולד ב-19 במרץ 1947) הוא שחקן תיאטרון, קולנוע וטלוויזיה אירי.

## ביוגרפיה
קראולי נולד בעיר קורק שבאירלנד. בסוף שנות התשעים של המאה העשרים שיחק בתפקיד ראשי במחזה "The Weir" מאת קונור מק'פרסון , בהפקה זוכת פרס אוליבייה שהוצגה בבריטניה, אירלנד וארצות הברית. תפקידו הראשון בטלוויזיה היה בשנת 1976 בדמות ג'ורג' ברנרד שו בסדרת הטלוויזיה "Victorian Scandals".

בקולנוע הופיע קראולי בתפקיד קריקס מאדין בסרט "מלחמת הכוכבים - פרק 6: שובו של הג'דיי". בסרט "בנו של הפנתר הוורוד" שיחק בתפקיד סמל פרנסואה דובאל. הוא השתתף בסדרות טלוויזיה רבות בהן סדרת הדרמה "Call Red", הסיטקום "Father Ted" (בתפקיד האב ליאם), הסדרה "דיינג'רפילד", בפרק בסדרה "ג'ונתן קריק", ובסדרות "A Touch of Frost", "הולבי סיטי", "The Bill" ובסדרה "לות'ר". ב-1989 הופיע בפרק הראשון בסדרה "פוארו" על פי ספריה של אגאתה כריסטי.

קראולי עשה אודישן לתפקיד הדוקטור השביעי של הסדרה "דוקטור הו" אבל התפקיד נמסר לסילבסטר מקוי.
ב-2003 הקליט את תפקיד מולוי בספר שמע של חברת נקסוס לרומן "מולוי" מאת סמואל בקט.

ב-2011 שיחק במחזה "The Cripple of Inishmaan" עם להקת תיאטרון דרואיד בתיאטרון קירק דאגלס בלוס אנג'לס. על הופעתו זו זכה בפרס חוג מבקרי התיאטרון של לוס אנג'לס.
ב-2012 כיכב בסדרת הטלוויזיה "ניצודה" של רשת BBC One ושל HBO בתפקיד ג'ורג' באלארד.

קראולי משתתף לעיתים קרובות בתסכיתי דרמה ברדיו של ה-BBC כמו הסדרה "Mind's Eye".

ב-2013 הופיע קראולי בסרט הקולנוע "ההצעה הטובה ביותר". עוד ב-2013 שיחק בתפקיד פיי וייט בסדרה הקומית "דמות אב".

## פילמוגרפיה
### קולנוע

### טלוויזיה

## קישורים חיצוניים

* 

## הערות שוליים

קטגוריה:שחקני קולנוע וטלוויזיה אירים
קטגוריה:שחקני תיאטרון אירים
קטגוריה:אירים שנולדו ב-1947
משולש הס

**משולש הס** הוא אריח משולש המשובץ במדרכה בניו יורק בשכונת ווסט וילג' בפינה של השדרה השביעית ורחוב כריסטופר. באריח כתוב "Property of the Hess Estate which has never been dedicated for public purposes" ("רכוש של נכסי הס, אשר מעולם לא יועד למטרות ציבוריות"). האריח הוא משולש שווה-שוקיים שאורך בסיסו כ-65 ס"מ ואורך השוק כ-70 ס"מ.

האריח הוא תוצאה של מחלוקת בין העירייה וחברת הנדל"ן של דוד הס, איש אדמות מפילדלפיה אשר היה הבעלים של Voorhis - בניין דירות של חמש קומות. ב-1910 העירייה הכריזה על הפקעה, כדי להרוס מאות מבנים באזור, על מנת להרחיב את השדרה השביעית ואת קו הרכבת התחתית. על פי העיתונאי רוס דאף ויטוק, שכתב ב־"Hartford Courant" (עיתון יומי בקונטיקט) בשנת 1928, היורשים של הס גילו שכאשר העירייה עיקלה את Voorhis, היא פספסה את הפינה הקטנה, והמשפחה הודיעה על החזקתה בה. העירייה ביקשה מהמשפחה לתרום את הפינה הקטנטנה לציבור, אך הם סירבו ושיבצו את המשולש המתריס ב-27 ביולי 1922.

ב-1938 הנכס, אשר דווח להיות החלקה הקטנה ביותר בעיר ניו יורק, נמכר לחנות הסיגרים הסמוכה Village Cigars תמורת 1,000 דולר (כ-17,000 דולר מותאמים לאינפלציה ב-2016), כ-0.3 דולר לכל סמ"ר. הבעלים החדשים השאיר את האריח במקום ונכון לשנת 2016 עודנו שם.

## קישורים חיצוניים

## הערות שוליים

קטגוריה:ניו יורק
קטגוריה:השדרה השביעית
קטגוריה:רחוב כריסטופר
דריל מונרו

**דריל מונרו** (באנגלית: **Darryl Monroe**, נולד ב־30 בינואר 1986) הוא שחקן כדורסל אמריקאי שמשחק בעמדת הסנטר והפאוור פורוורד באניאנג דרום קוריאה

## קריירה
מונרו התחיל את הקריירה במכללה הקהילתית סנטרל פלורידה. שנתיים לאחר מכן עבר לשחק באוניברסיטת ג'ורג' מייסון בווירג'יניה, שם גם סיים את קריירת המכללות שלו.

מונרו החל את הקריירה המקצוענית שלו באריס ליוורדן מליגת העל ההולנדית. לאחר שנה עבר לבולון סור מר מהליגה הצרפתית השנייה. ב-2011 עבר לבולוזאק מאותה הליגה. ב-2013 חתם בבאסקט מנרסה מליגת העל הספרדית. בעונת 2014–2015 עבר מונרו לשחק בקבוצת סקאליג'רה ורונה מהליגה האיטלקית השנייה. מונרו נבחר לשחקן המצטיין של הליגה, והעמיד ממוצעים של 17.7 נקודות ו־9.4 ריבאונדים למשחק.

בעונת 2015–2016 הצטרף מונרו לשורות מכבי ראשון לציון מליגת העל בכדורסל. מתחילת העונה הציג מונרו יכולת טובה כשהוא שיחק 33.6 דקות, קלע 17.3 נקודות למשחק וקלט 8.9 ריבאונדים בממוצע. רק במשחק אחד לאורך כל העונה ירד מונרו מ־10 נקודות.
מונרו הוביל את מכבי ראשון לציון לפלייאוף של ליגת העל בכדורסל, שם היא גברה על מכבי חיפה, במשחק החמישי שבו קלע מונרו 27 נקודות והוריד 13 ריבאונדים.
מונרו הוביל את מכבי ראשון לציון לאליפות ראשונה בתולדות המועדון, אחרי ניצחון על הפועל ירושלים במשחק הגמר בו הוא קלע 29 נקודות ולקח 6 ריבאונדים, מונרו נבחר לשחקן המצטיין של הגמר.

## קישורים חיצוניים

* דף השחקן באתר מנהלת הליגה.
* 

קטגוריה:אמריקאים ילידי וירג'יניה
קטגוריה:וירג'יניה ביץ': אישים
קטגוריה:כדורסלנים אפרו-אמריקאים
קטגוריה:כדורסלנים אמריקאים
קטגוריה:כדורסלני אוניברסיטת ג'ורג' מייסון
קטגוריה:כדורסלני מנרסה
קטגוריה:כדורסלני מכבי ראשון לציון
קטגוריה:כדורסלני טורק טלקום
קטגוריה:וירג'יניה: כדורסלנים
קטגוריה:אמריקאים שנולדו ב-1986
קטגוריה:זוכה השחקן המצטיין בגמר ליגת העל בכדורסל
ערן בוכבינדר

**ערן בוכבינדר** (נולד בשנת 1974) הוא פיזיקאי תאורטי ישראלי, פרופסור בפקולטה לכימיה במכון ויצמן למדע. חבר באקדמיה הצעירה הישראלית.

## ביוגרפיה
ערן בוכבינדר למד בתיכון כצנלסון בעיר מגוריו, כפר סבא. הוא בוגר תואר ראשון בפיזיקה ופילוסופיה במסגרת התוכנית החד-תחומית לתלמידים מצטיינים ע"ש עדי לאוטמן באוניברסיטת תל אביב ובעל תואר שני ושלישי ממכון ויצמן למדע בהנחיית איתמר פרוקצ'יה. את הבתר-דוקטורט עשה במכון רקח לפיזיקה באוניברסיטה העברית.

תחומי המחקר שלו הם: פיזיקה של חומר מעובה, פיזיקה סטטיסטית, גאופיזיקה, ביופיזיקה, מכניקת מוצקים, מכניקת הרצף, פיזיקה של מערכות מורכבות, פיזיקת חומרים.

משנת 2015 חבר באקדמיה הצעירה הישראלית.

עבד במספר חברות הייטק בתחומי אלגוריתמיקה ועיבוד אותות.

נשוי למיקי ואב לארבעה.

## פרסים והוקרה
* פרס המועצה המדעית במדעי הכימיה (2013)
* פרס קריל למדעים על תרומותיו התאורטיות להבנת הפיזיקה של מערכות מורכבות מחוץ לשיווי-משקל (2014)

## קישורים חיצוניים

* 
* 
*  של ד"ר ערן בוכבינדר
* 

## הערות שוליים

קטגוריה:סגל מכון ויצמן למדע: כימיה
קטגוריה:זוכי פרס קריל
קטגוריה:קצרמר אישים
קטגוריה:בוגרי תיכון כצנלסון
קטגוריה:חברי האקדמיה הצעירה הישראלית
קטגוריה:פיזיקאים ישראלים
קטגוריה:בעלי תואר דוקטור ממכון ויצמן למדע
קטגוריה:בוגרי אוניברסיטת תל אביב
קטגוריה:ישראלים שנולדו ב-1974
110 בהרקולס

**110 בהרקולס** הוא כוכב הסדרה הראשית בעל סיווג ספקטרלי של F6V הממוקם בקבוצת הכוכבים הרקולס במרחק של 63 שנות אור מכדור הארץ. הכוכב בעל בהירות נראית מדרגה 4.20 מה שהופך אותו לכוכב ה-17 בבהירותו בקבוצת הכוכבים הרקולס.

110 בהרקולס ממוקם בשמיים מערבה ממחצית הדרך בין α (אלפא) בנושא הנחש ואלביראו בברבור. 110 בהרקולס, יחד עם שכניו הנראים 111 בהרקולס, 112 בהרקולס, ו-113 בהרקולס ממוקם קרוב לקצה המזרחי של קבוצת הכוכבים הרקולס.

## קישורים חיצוניים
* 

קטגוריה:כוכבי הסדרה הראשית מסוג F
קטגוריה:קבוצת הכוכבים הרקולס
אליסבטה בגריאנה

250px|ממוזער|שמאל|אליסבטה בגריאנה, לפני 1945
**אליסבטה בַּגְרִיאנָה** (; 16 באפריל 1893, סופיה, ממלכת בולגריה – 23 במרץ 1991, סופיה, בולגריה; נולדה אליזווטה ליובומירובה בלצ'בה, בבולגרית&#x3A; Елисавета Любомирова Белчева), הייתה משוררת בולגרית, אשר יחד עם דורה גאבה נחשבת אחת מחלוצות הספרות הבולגרית הנכתבת בידי נשים.

## ביוגרפיה
את שיריה הראשונים חיברה בגריאנה בשנים 1907–1908, בעת שחיה עם משפחתה בעיר וליקו טרנובו. טרם מלאו לה 20, שימשה בגריאנה בהוראה בכפר בשם אפטאני, בשנים 1910–1911. לאחר מכן החלה ללמוד פילולוגיה סלאבית באוניברסיטת סופיה. שניים משיריה -- "למה" (Защо) ו"שיר לילה" (Вечерна песен) -- פורסמו לראשונה בשנת 1915, בכתב העת "הגות עכשווית" (Съвременна мисъл).

לאחר מלחמת העולם הראשונה השתלבה בגריאנה בחיי הספרות הבולגרית, בתקופת שינוי בשירה הבולגרית. החל משנת 1921 השתתפה בכתבי העת "חדשות לאישה" (Вестник на жената), "מודרנה" (Съвременник), ואחרים.

בשנת 1927 פרסמה ספר שירה ראשון, בשם "הנצחי והקדוש" (Вечната и святата), וזכתה להכרה מצד הממסד הספרותי. כמו כן החלה לחבר סיפורת לילדים. במהלך חייה ערכה מספר כתבי עת שונים.

שירתה מתאפיינת בישירות, רגישות, ורצינות. בשיר "הבאר" (Кладенецът) היא מתארת איך כילדה קטנה חפרה באר אל מעיין השירה בנשמתה. בשיר "הנצחי" היא מהרהרת בגופת אֵם מתה.

יצירתה תורגמה ליותר מ-30 שפות, אך כמעט ולא תורגמה לעברית. בשנת 2002 תרגם אריה סתיו את שירה "לא, לא, אינני פנלופה" ופרסמו בכתב העת "נתיב" בעריכתו.
בשנים 1943, 1944 ו-1945 הייתה מועמדת לפרס נובל לספרות. בשנת 1969 זכתה במדליית זהב מאגודת המשוררים הלאומית ברומא.

בגריאנה הייתה מיודדת עם פטר רוסב, אביה של הפוליטיקאית הברזילאית (ולימים נשיאת ברזיל) דילמה רוסף.

## קישורים חיצוניים

ממוזער|ימין|לוח זיכרון בבנין שבו התגוררה בגריאנה משנת 1957 עד מותה, ברחוב נאופיט רילסקי, בסופיה.
* "לא, לא, אינני פנלופה" - שיר מאת בגריאנה בתרגום אריה סתיו, פורסם בכתב העת "נתיב", גיליון 86, מאי 2002.

## הערות שוליים

קטגוריה:ילידות 1893
קטגוריה:אמנים שעל שמם כוכב לכת מינורי
קטגוריה:משוררות בולגריות
קטגוריה:אישים הקבורים בבית הקברות המרכזי בסופיה
קטגוריה:סופיה: אישים
קטגוריה:נפטרות ב-1991
אינוקנטיוס התשיעי

האפיפיור **אינוקנטיוס התשיעי** (בלטינית: **Innocentius IX**; 20 ביולי 1519 - 30 בדצמבר 1591), נולד כ**ג'ובאני אנטוניו**. היה האפיפיור בין 29 באוקטובר ל-30 בדצמבר 1591.

לפני כהונתו כאפיפיור, היה עורך דין, דיפלומט ומנהלן בכיר בזמן כהונתו של האפיפיור הקודם, גרגוריוס הארבעה עשר.

אינוקטיוס נולד בשנת 1519 בבולוניה שבאיטליה, לאחר שמשפחתו היגרה מצפון המדינה. למד משפטים באוניברסיטת בולוניה ושם קיבל תואר דוקטור במשפטים. לאחר מכן עבר לרומא ועלה בסולם הדרגות הדתי. בשנת 1560 מונה לבישוף. בשנת 1572 הפך לקרדינל.

כיהן כראש הפטריארכיה הלטינית בשנים 1572–1585.

בשנת 1591 מונה לאפיפיור, וכיהן בתפקיד זה רק כחודשיים. הוא הספיק למנות מספר קרדינלים לתפקידם ולעזור בניהול מלחמות הדת בצרפת, אך מותו לא אפשר לו לממש את תוכניותיו.

## קישורים חיצוניים

* 
* 

קטגוריה:אפיפיורים איטלקים
קטגוריה:מלחמות הדת בצרפת 
קטגוריה:אפיפיורים במאה ה-16
קטגוריה:פטריארכים לטינים של ירושלים
קטגוריה:ילידי 1519
קטגוריה:נפטרים ב-1591
בית הקברות מתקופת הברונזה המאוחרת בחוף פלמחים

**[[בית הקברות]] מ[[תקופת הברונזה המאוחרת]]** בחוף פלמחים הוא אתר קבורה הממוקם כ-200 מטר דרומית לשפך נחל שורק אל הים התיכון, צפונית לאתר יבנה-ים.

האתר התגלה במקרה לאחר שסערה חזקה התרחשה במקום בשנת 1960, הגלים חשפו מספר קברים על קו החוף של קיבוץ פלמחים, ובמשך השנים שלאחר מכן רוחות שנשבו חשפו קברים נוספים. החוקרים שעבדו במקום הצליחו לאתר בו 23 קברים שהכילו מנחות קבורה שהעידו על קשרים עם קפריסין, התרבות המיקנית ומצרים העתיקה (חרפושיות) ושרידי נקברים. שני קברים נחשפו לראשונה על ידי אהרון קמפינסקי ושמואל ליפשיץ בשנת 1961, 13 קברים נחשפו על ידי רם גופנא ושמואל ליפשיץ בשנים 1967–1969, היתר נחשפו על ידי תושבי המקום, כשמתוכם נתגלו שישה קברים על ידי שמואל ליפשיץ ואחיו יובל ליפשיץ, תושבי הקיבוץ.

הקברים ממוקמים ברובם קרוב לקו החוף, בשטח מצומצם של כמה עשרות מטרים שתחומים בין שתי גבעות כורכר בצפון ובדרום האתר, מעט מהם נמצאו רחוקים ממנו. האדמה במקום היא אדמת כורכר (נפוצה במישור החוף הדרומי), ולכן קברים רבים כוסו במצע לבני כורכר, אולם אחד הקברים היה בנוי מאבן. חדירת גלי הים אל תוך החוף פגעה בקברים ובתכולתם במרוצת אלפי השנים שעברו מאז התקופה הכנענית.

## ראו גם
*מבני קבורה עגולים בפלמחים

## הערות שוליים

קטגוריה:תקופת הברונזה המאוחרת
קטגוריה:אתרים ארכאולוגיים כנעניים בארץ ישראל
קטגוריה:מישור החוף הדרומי: אתרים ארכאולוגיים
קטגוריה:פלמחים
לאו ריי

**לאו רַיי** (נולד ב-1950) הוא צייר, פסל, גרפיקאי ומורה לציור ישראלי.

## ביוגרפיה
ריי נולד בווילנה שבליטא הסובייטית. כילד נמשך לציור, ולבקשתו נשלח ללמוד בתיכון לאמנויות. ריי הוא בוגר אוניברסיטת וילנה (פיזיקה תאורטית) והאקדמיה לאמנויות של וילנה (אמנות והוראת אמנות). ב-1991 עלה ריי לישראל. ריי הוא צייר, פסל, רשם ואמן קליגרפיה. הוא הציג תערוכות יחיד והשתתף בתערוכות קבוצתיות רבות במוזיאונים וגלריות בישראל ובעולם. יצירותיו מצויות באוספים ציבוריים ופרטיים ברחבי העולם, בהם: מוזיאון ישראל שבירושלים, מוזיאון העיר טלשיאי שבליטא, מוזיאון קובנה לספרות שבליטא והמוזיאון לאמנויות זאגרב שבקרואטיה. ב-2000 זכה בפרס ראשון בתחרות הבינלאומית International Small Engraving Salon שברומניה. ריי מלמד ציור וקליגרפיה בבית הספר בסיס לאמנות ותרבות משנת 1995. הוא חי ויוצר בתל אביב.

ריי מצייר בעיקר בצבעי שמן על בד והוא מרבה לצייר בני אדם ובעלי חיים. על אמנות אמר:

## תערוכות יחיד נבחרות
* 1993 - גלריה בינט, תל אביב
* 2001 - גלריה אופאל, תל אביב
* 2006 - המוזיאון לאמנות ישראלית, רמת גן
* 2010 - גלריית רחוב יוחנן הקדוש, וילנה, ליטא
* 2010 - גלריה חזי כהן, תל אביב
* 2011 - בית האמנים תל אביב, תל אביב
* 2014 - המוזיאון לאמנות ישראלית, רמת גן
* 2016 - הציור האינסופי, קלייפדה, ליטא
* 2017 - הציור האינסופי, מוזיאון לאומנות של אוניברסיטת סנט לוים, ארצות הברית
* 2017 - קולאז'ים, גלריה חזי כהן, תל אביב
* 2017 - הציור האינסופי מקוטע, בסיס לאומנות ותרבות, הרצליה
* 2018 - אורצל, מרכז גוטסמן לתחריט, כברי

## קישורים חיצוניים

*  
* ריי מסביר על עבודתו בסרט וידאו קצר ב-YouTube
* לאו ריי באתר בית הספר בסיס לאמנות ותרבות
* דורון בראונשטיין, לאו ריי: "זה כל כך קשה להגיד מה זה אמנות. זה כמו להסביר מה זה קר ומה זה חם…", ריאיון לבלוג "חי תרבות"
* 

קטגוריה:ציירים ישראלים
קטגוריה:פסלים ישראלים
קטגוריה:גרפיקאים ישראלים
קטגוריה:מורים לציור בישראל
קטגוריה:בוגרי אוניברסיטת וילנה
קטגוריה:עולים בשנות ה-1990
קטגוריה:ישראלים שנולדו ב-1950
עוזיה צדוק

**עוזיה צדוק** (נולד בכ"ה באדר ה'תשס"ב, 8 במרץ 2002) הוא זמר ישראלי. זוכה העונה השלישית של תוכנית המציאות בית ספר למוסיקה.

## ביוגרפיה
צדוק נולד ומתגורר ביישוב אבני חפץ שבשומרון. שמיני מבין 11 ילדים. למד בבית הספר ברקאי נווה מנחם שבקרני שומרון. את דרכו המוזיקלית החל בגיל אחת עשרה כאשר הוציא עם להקת ה"יאמאן סטייל" את הקאבר ל"יא מאמא" בהפקתו של יקיר ונה.

לאחר פרסומו לראשונה הוצג על ידי FDD פרודקשיין והמפיק דוד פדידה לקחו תחת חסותו והוציא איתו ב-2014 את האלבום הראשון "שומר ישראל" ובו 11 שירים, הבולטים שבהם: "כוכב מאיר" – על הרב עובדיה יוסף, שיר הנושא "שומר ישראל", שהולחן לשלושת הנערים החטופים, ו"הכל זה לטובה". האלבום זכה להצלחה רבה, ובמצעד שנתי של רדיו קול ברמה הוכתר כזמר השנה.

ב-2015 השתתף בתוכנית הריאליטי "בית הספר למוסיקה" ובלט עם ביצועיו לשירים "צל עץ תמר", "יא מאמא", "כשאת עצובה" ו"כשהלב בוכה", וזכה במקום הראשון. לאחר התוכנית הוציא שני סינגלים מהאלבום השני, "פסגות חייך", שכתב והלחין דורון מדלי, ו"תודה" שכתב והלחין איציק דדיה. הסינגל "פסגות חייך" קיבל את המקום הראשון במצעד ההשמעות הארצי.

ב-2016 הוציא אלבום DVD מתוך מופע ייחודי שנערך ברידינג 3 תל אביב.

ב-2018 הוציא שיר בשם "שיר ימיך".

ב-2019 סיים את הקשר המקצועי עם המפיק דוד פדידה והחל לעבוד עם המפיק יקיר ונה, אשר פרסם אותו לראשונה בשנת 2013.

באוקטובר 2020 הוציא את השיר "כנס ללב".

החל משנת הלימודים תשפ"א למד בישיבת ההסדר קרני שומרון ובאפריל 2022 התגייס לצה"ל.

בשנת תשפ"ד עוזיה התחיל ללמוד בישיבת ההסדר חיבורים עפולה. התארס בנובמבר 2024, ונישא בדצמבר.

## דיסקוגרפיה
 

## קישורים חיצוניים

* 
* .
* בוקר ספורט עם עוזיה צדוק, באתר YouTube
* ראיון בערוץ 20 I עוזיה צדוק I חנוכה 2014 I נקודה של אור באתר YouTube
* 
* הזמיר מאבני חפץ, באתר ערוץ מאיר לילדים

## הערות שוליים

קטגוריה:אמני FDD
קטגוריה:משתתפי בית ספר למוסיקה (תוכנית טלוויזיה)
קטגוריה:זוכים בתוכניות מציאות ישראליות
קטגוריה:זמרים השרים בעברית
קטגוריה:זמרים חסידיים ישראלים
קטגוריה:ילדי פלא ישראלים במוזיקה
קטגוריה:זמרים חסידיים
קטגוריה:מתנחלים
קטגוריה:מועצה אזורית שומרון: אישים
קטגוריה:בוגרי ישיבת ההסדר קרני שומרון
קטגוריה:ישראלים שנולדו ב-2002